《为杨仲起寿》
宋代·卫泾

天台高压东南州，秀钟千古生公侯。
君才槃槃第一流，学优颜公卑由求。
天意端为斯文忧，妙龄掉鞅从英游。
笔力挽强回万牛，金玉精美价未酬。
文章从古天地讐，演起大业难延留。
腾骧万里须骐骝，行看大对悟凝旒。
擢冠多士骑鳌头，归来双亲喜气浮，
充闾佳瑞乐事修。烟霄衮衮殊未休，
整顿乾坤摅壮猷。策勋稷契伊吕周，
请公为酬白玉舟。他年名遂高千秋，
却揖刘阮寻浮邱。

作者简介：（?—1226）嘉兴华亭人，徙居平江昆山，字清叔，号后乐居士、西园居士。卫季敏子。孝宗淳熙十一年进士第一。与朱熹友善。宁宗开禧初，累迁御史中丞。三年，参与谋诛韩侂胄，除签书枢密院事兼参知政事。后为丞相史弥远所忌，罢知潭州。卒谥文穆，改谥文节。有《后乐集》。